 ***Župa Presvetog Srca Isusova***

 **Palmotićeva 31, Zagreb**

 **ŽUPNI LISTIĆ broj 290**

 25. listopada 2020.

XXX NEDJELJA KROZ GODINU

**Evanđelje:** Mt 22, 34-40

U ono vrijeme: Kad su farizeji čuli kako Isus ušutka saduceje, okupiše se, a jedan od njih, zakonoznanac, da ga iskuša, upita: „Učitelju, koja je zapovijed najveća u Zakonu?“ A on mu reče: „Ljubi Gospodina Boga svojega svim srcem svojim, i svom dušom svojom, i svim umom svojim. To je najveća i prva zapovijed. Druga, ovoj slična: Ljubi svoga bližnjega kao sebe samoga. O tim dvjema zapovijedima visi sav Zakon i Proroci.“

**Komentar**

Novost kršćanstva je u Isusovoj objavi: Bog i čovjek ne žive u dva svijeta, već se njihovi životi isprepliću, ili da upotrijebimo modernu sliku, žive u istom energetskom polju. Ove dvije ljubavi, Božje čovjekoljublje i čovjekovo bogoljublje spajaju se u jedno u Isusu Kristu. On nas je naučio da im jedan siguran put kako možemo iskazati svoju ljubav prema Bogu: put ljubavi prema bližnjemu. Ovaj je put prohodan za sve. Da prepoznamo bližnjeg kojemu je potrebna naša ljubav ne moramo čak ići ni u susjedstvo, jer možda živi s nama pod istim krovom kao član obitelji, ili radi s nama u istoj tvornici, uredu, kao suradnik. Božja ljubav putem njih dospijeva do nas, a i naša do Boga. Dvostruka zapovijed ljubavi dakle tvori jedinstvo, njihova točka susreta je osoba Isusa Krista. On je savršena ljubav prema Ocu (Bogu) i savršena ljubav prema nama (bližnjemu). Naš je poziv da Ga nasljedujemo u obje ljubavi.

Prema: M. Szentmartoni: Očarani Božjom riječju

|  |
| --- |
| **OBAVIJESTI** |

U sakristiji možete po cijeni od 10 kuna nabaviti lampione s oznakom Caritasa za pohod grobovima svojih pokojnih. Kupovinom ovih lampiona pomažete župni i biskupijski karitas jer pola prihoda ide biskupijskom karitasu a pola ostaje župnom za pomoć potrebitima u našoj župi.

U dogovoru s roditeljima promijenili smo raspored vjeronauka za 8. razred, umjesto u 17 sati vjeronauk će biti četvrtkom u 18 sati bez obzira jesu li učenici u prijpodnevnoj ili poslijepodnevnoj smjeni.

Župni vjeronauk: raspored je prilagođen školskom rasporedu učenika iz škole "Bl. Ivan Merz". Ukoliko vjeroučenicima ostalih škola nijedan termin ne bude odgovarao uvest ćemo još dodatnih termina:

**Predškolci:** ponedjeljak u 17.00 (s. Marijela)

**1. i 2. razred:** utorak u 17.00 i srijeda u 17:00 (s. Marijela)

**3. razred:** četvrtak u 17.00 i petak u 16:00 (s. Marijela)

**4. razred:** petak u 10.00 i 17.00 (s. Marijela)

**5. razred i 6.razred:** utorak u 9:00, 13:00, 14:00 i 15:00 sati (p. Rukavina)

**7. razred**: petak u 11.30 i 17.00 *(p. Matić)*

**8.a razred:** srijeda u 8.00 i u 16.00 *(p. Matić)*

**8. razred:** utorak u 9 (kad je popodnevna školska smjena).

**8.b i 8.c razred: p**onedjeljak u 9.00 i u 16.00 *(p. Matić)*

**8. razredi, bez obzira na jutarnju ili popodnevnu smjenu:** četvrtak u 18.00 *(p. Matić)*

**Srednjoškolci:** nedjelja u 19.30 (*p. Matić i p. Rukavina)*

SKAC poziva muškarce koji razmišljaju o duhovnom zvanju na susret pod nazivom "Možda baš isusovac”. Susret će se održati od 13-15. studenog 2020. Svetičkom Hrašću pod vodstvom patera Tomislava Špiranca. Uključuje zajedničku rekreaciju, osobnu molitvu u tišini, dnevno duhovno vođenje, sv. misu, klanjanje i priliku za sakrament pomirenja. Više pojedinosti na stranici SKAC-a.

Od 1. listopada se primaju prijave za duhovne vježbe u svakodnevnom životu koje će trajati od utorka 12. siječnja do utorka 4. svibnja 2021. Voditelj je p. superior Stipo Balatinac. Prijave na njegov e-mail: stipobc5@yahoo.com  Više pojedinosti na oglasnoj ploči.

Od sada pa nadalje sve svete mise **radnim danom** su prema redovitom rasporedu tj. 6; 7; 8; 9; 12 i 18.30

**Nedjeljom** su sv. mise prema redovitom rasporedu: 7; 8; 9.30; 11; 12.15, 17 i 19 sati.

Nastavlja se redovito ispovijedanje. Župni ured će također raditi svaki radni dan od 9-10 sati i od 16-18 sati.

Stigli su CD-i s fotografijama od krizme. Mogu se dobiti u župnom uredu u uredovno vrijeme.

Obavještavamo Vas da se dokumentarni film ***Stepinac – Kardinal i njegova savjest*** počinje prikazivati **od četvrtka 24. rujna 2020. godine** u kinima diljem Hrvatske. Filma se prikazuje u **CineStar** **kinima.**

Ponedjeljkom u 20 sati nastavljamo molitvu krunice za obitelji kod Kamenitih vrata.

|  |
| --- |
| KROZ OVAJ TJEDAN SE SPOMINJEMO |

Nedjelja (25.10.) **30. nedjelja kr. godinu;** bl. Katarina Kotromanić, bos. kraljica, (1424.- Rim,1478.)

Ponedjeljak (26.10.) sv. Lucijan i Marcijan, mučenici (Turska, +251.); sv. Witta, b. (Njemačka, +747.)

Utorak (27.10.) sv. Evarist, papa i mučenik (+108.); sv. Gaudioso, b. (Napulj, 5. st.)

Srijeda (28.10.) **sv. Šimun i Juda Tadej, apostoli** (1. st.); bl. Damian G., laik, muč. (Španj., +1936.)

Četvrtak (29.10.) sv. Honorat, biskup (4. st.); sv. Kajetan, utemeljitelj (Napulj, 1791.-1860.)

Petak (30.10.) bl. Dom. Collins, D.I., muč. (Irska, 1566.-1602.); bl. Aleksij Z., muč. (SSSR,+1963.)

Subota (31.10.) sv. Alfonz Rodrigez, D.I., brat-laik, (Španjolska, 1533.-1617.)

Nedjelja (1.11.) **SVI SVETI**; - 31. nedjelja kroz godinu

Manje je više (Laička kolumnica[247])

**Kao sebe samoga!**

 Ovonedjeljna perikopa (Mt 22, 34-40) posvješćuje bremenite, zahtjevne Isusove riječi: *Ljubi svoga bližnjega kao sebe samoga.*

Božja zapovijed ljubavi spram *bližnjega* potrebuje tumačenje. Moje laičko promišljanje propituje tri zbunjujuće riječi: *...kao sebe samoga*.

Tko sam *ja*? Što znam o *sebi*? Kako se odnosim prema sebi kad sam s *Tobom*, s *njim*, s *njom*? Jesam li sa *sobom* kad djelujem s *vama*, kad zaobilazim *njih*, kad poželim biti s *nama*?

Kako vidim sebe kad sam *sâm* sa sobom? Kako mi je kad se usred *bivanja* sa sobom iznebuha spomenem Tebe, njega, nje, nas sadašnjih, vas od jučer, njih sutrašnjih? Mogu li šlagerski *voljeti* „samo sebe, svoga jedinog sebe“, ne mareći za Tebe, za vas koje poznajem i za njih koji su bili dobri prema meni?

Nižem pitanja, a odgovori vriju u mojoj/Tvojoj *nutrini*. (Ne!)zaboravljeni hrvatski književnik **August Cesarec** (1893-1941) svoj je zapanjujuće dubinski doprinos sažeo u singularnoj pjesmi *O, Kako je teško visjeti nad sobom samim...* (1920.):

*O, kako je to teško visjeti nad sobom samim / i znati / da se ide krivim putem! / I ipak tim putem ići! / Sve dalje od sebe, spram sebe samoga biti Juda i činiti izdaju. / Zar nema pravoga puta, / zar nije on usječen, iako u guštari nedohoda duše, / on ipak vodi k meni samome? / Živjeti i ići putevima milijuna, / braća su mi, znam, ali i među braćom čovjek ostaje sam, / u najtežim časovima sâm, / i nije uvijek put milijuna put k meni samome. / O, kako je to teško visjeti nad sobom samim / i znati / da se ide krivim putem od sebe samoga dalje. / Krist je moje tijelo i duša je na njemu smrtno raspeta.*

Uskrsli Kriste! Onima koji žele voljeti sebe pomozi da u bližnjima otkriju *Tebe* i napokon upoznaju *sebe*.

Sead Ivan Muhamedagić

|  |
| --- |
| MISLI BLAŽENOGA IVANA MERZA |

***Prije 100 godina, 14. listopada 1920. g. u Zagrebu bl. Ivan Merz, student, zapisao je u svome Dnevniku ove misli:***

„Sve mi ide po želji. Mogu… ustati u 5 ujutro, otići na sv. Misu i često primiti presv. Euharistiju. Sve dakle imam što mi tijelo zahtijeva… Problem križa mogu sada teoretski studirati i dao Bog da si sada stvorim tako snažnu podlogu da u praksi ne podlegnem križu.“

Želite da i drugi župljani, znanci ili prijatelji župni listić primaju e-poštom? Predložite im da pošalju e-mail s naslovom „Želim ŽL e-poštom“ na info@ok-merz.hr Ako ne želite primati župni listić učinite to na istu e-adresu.

Izdaje župa Presvetog Srca Isusova, Palmotićeva 31, Zagreb,

tel. 480 30 50, zupalma@email.t-com.hr, godina: VII,

<http://www.zupa-presvetog-srca-isusova.hr/>